b'\n_START_ARTICLE_\nPet elementov (vu\xc5\xa1ing)\n_START_SECTION_\nAzijski izvori izro\xc4\x8dila o petih elementih\n_START_PARAGRAPH_\nDanes ne vemo od kod izvira izro\xc4\x8dilo o petih elementih. Najstarej\xc5\xa1i kitajski vir, ki jih omenja, je knjiga Zuod\xc5\xbevan, ki je bila napisana okrog leta 541 pr. n. \xc5\xa1t. Starej\xc5\xa1a tradicija Pet elementov obravnava kot snovne substance in jih poimenuje Pet snovi (vudzai). Zoroastrovska besedila Gathas, ki naj bi jih najkasneje okrog leta 600 pr. n. \xc5\xa1t. zapisal prerok Zaratustra, opisujejo \xc5\xa1est Dobrotnih nesmrtnikov (nekak\xc5\xa1ne angele), ki jim je pripisal \xc5\xa1est prvin. Najvi\xc5\xa1jemu angelu je pripisal prvino goveda, kar verjetno izvira iz starega totemskega \xc4\x8da\xc5\xa1\xc4\x8denja bo\xc5\xbeanstev v podobi goveda. Ostalim petim angelom po hierarhi\xc4\x8dnem zaporedju pripadajo ogenj, kovina, zemlja, vode in rastline. Razporeditev slednjih elementov razkriva zaporedje vrhunec (ogenj), upadanje (kovina), dno (vode) in rast (rastline), med tem, ko se zemlja kot element ravnovesja skriva na sredini (kot element ravnovesja se zemlja ne pojavlja le med ognjem in kovino, ampak v dolo\xc4\x8deni meri med vsemi kardinalnimi zaporedji).\n_START_SECTION_\nOblikovanje kitajskega nauka o petih elementih\n_START_PARAGRAPH_\nNa za\xc4\x8detku obdobja Vojskujo\xc4\x8dih se dr\xc5\xbeav (476-221 pr. n. \xc5\xa1t.) so Kitajci Pet elementov imenovali pet snovi ali vudzai (\xe4\xba\x94\xe6\x9d\x90), nato so pri\xc4\x8deli uporabljati izraz vu\xc5\xa1ing (\xe4\xba\x94\xe8\xa1\x8c), kar pomeni pet procesov, ki so zna\xc4\x8dilni za vsako od teh snovi- toda \xc5\xa1ele sredi 3.stoletja pr. n. \xc5\xa1t. so vu\xc5\xa1ing pri\xc4\x8deli dojemati kot pet faz enotnega procesa sprememb. Teh pet procesov dolo\xc4\x8da polo\xc5\xbeaj sonca glede na mesece luninega koledarja . Kitajci so razvili tudi Filozofsko \xc5\xa1olo jin-jang ali \xc5\xa1olo jin-janga in petih elementov (jinjangvu\xc5\xa1ingd\xc5\xbeja), ki je kot pomembno sestavino svojega nauka posvojila pet elementov.'